મારી મા ધર્મમાં વધુ આસ્થા ધરાવે છે. એટલે જે જે ગામમાં નોકરી કરી ત્યાં ત્યાં ગામનાં મંદિરમાં શુદ્રોના પ્રવેશ બાબતે લડાઇ લડતી. પોલિસમાં ફરિયાદ કરતી. પોલિસ બોલાવતી. પોલિસની હાજરીમાં મંદિરોમાં પ્રવેશ કરતી. અને ગામવાળાનો ખોફ વહોરી લેતી. પણ એનું મનોબળ ખૂબ ઉંચુ હતું. લક્ષ્ય નક્કી કર્યા પછી હારતી નહી. એકવાર શિવમંદિરમાં પ્રવેશ મુદ્દે ગામ આખું એકઠું થયું. ગામના આગેવાનોએ રીતસર મારી મા ને ધમકી આપી કે બીજીવાર મંદિર પ્રવેશ કરશો તો ગામમાં નોકરી નહી કરી શકો. મારી મા ને ચાનક ચડી ગઇ. બિજે દિવસે પોલીસ સ્ટેશન જઇ પોતાનો મંદિર પ્રવેશનો કાર્યક્રમ છે. જીલ્લામાંથી પોલીસ રક્ષણનો હુકમ લઇ આવી. છ બંદૂકધારી પોલિસવાળા સાથે પોતાના આખા વર્ગખંડ સાથે મારો હાથ પકડી મંદિરના પગથીયાં ચડી. સમસ્ત શાસ્ત્રોની જાણકાર મારી મા એ સંપૂર્ણ શાસ્ત્રોક્ત વિધી સાથે મારા હસ્તે શિવપૂજા કરી.